《和李舍人秋日卧疾言怀》
唐代·姚合

闲卧襟情远，西风菊渐芳。虚窗通晓景，珍簟卷秋光。

果坠青莎通，尘离绿藓墙。药奁开静室，书阁出丛篁。

对酒吟难尽，思山梦稍长。王言生彩笔，朝服惹炉香。

松影幽连砌，虫声冷到床。诗成谁敢和，清思若怀霜。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。